b'\n_START_ARTICLE_\nZa na\xc5\xa1e mlade dame\n_START_PARAGRAPH_\nZa na\xc5\xa1e mlade dame je drama Dragice Poto\xc4\x8dnjak.\n_START_SECTION_\nVsebina\n_START_PARAGRAPH_\nDrama se za\xc4\x8dne s prizorom, v katerem mlada \xc5\xbeenska v okrvavljeni beli obleki telefonira. Skozi vra\xc4\x8danje v \xc4\x8dasu se razkrivajo pretekli dogodki, ki so pripeljali do umora. Izmeni\xc4\x8dno se prepletajo dogodki iz sedanjosti, izpred \xc5\xa1tirinajstih let, izpred \xc5\xa1tirih let in irealni prizori iz posmrtnega \xc5\xbeivljenja. Osebe zaradi svoje preteklosti ne morejo polno \xc5\xbeiveti v sedanjosti, kamor je postavljeno te\xc5\xbei\xc5\xa1\xc4\x8de drame. Glavna oseba je Brina, spoznavamo jo v krogu njene dru\xc5\xbeine, kot \xc5\xa1tiri-, \xc5\xa1tirinajst- in osemnajstletno dekle, v istih \xc4\x8dasovnih razmikih tudi njeno mamo Katarino in o\xc4\x8deta Borisa. Postopoma se razkrivajo njihovi medsebojni odnosi, ki so disfunkcionalni. Brina pogosto be\xc5\xbei pred mamo in se skriva pred njo, \xc4\x8deprav tisto kar jo je zaznamovalo za vse \xc5\xbeivljenje, ne prihaja iz odnosa do matere, ampak do o\xc4\x8deta. Izka\xc5\xbee se, da je Boris h\xc4\x8derko spolno zlorabljal. Mama kot nemo\xc4\x8dna pri\xc4\x8da vedno bolj zapada v alkoholizem, ta privede do lo\xc4\x8ditve in odlo\xc4\x8ditve sodi\xc5\xa1\xc4\x8da, da h\xc4\x8derko dodelijo o\xc4\x8detu. V sredi\xc5\xa1\xc4\x8de drame je postavljen odnos med materjo in h\xc4\x8derjo, ki postane oster in privede v kon\xc4\x8dni konflikt v trenutku, ko osemnajstletna Brina spozna, da je mati ves \xc4\x8das vedela za zlorabo. Materi ne more oprostiti, da ni ni\xc4\x8desar storila, da jo je pustila samo s strahovi in bole\xc4\x8dinami, v nemo\xc4\x8di, obupu, poni\xc5\xbeanju. V \xc4\x8dustvenem afektu je sposobna uboja matere in sebe. Drama se ne osredoto\xc4\x8da na prikaz spolne zlorabe, temve\xc4\x8d njenih posledic in vpra\xc5\xa1anja, kako pre\xc5\xbeiveti , ko ti je bilo brezskrbno otro\xc5\xa1tvo odvzeto. Odgovor je v irealnih prizorih, v katerih je med materjo in h\xc4\x8derjo vidno razumevanje, podpiranje in ljubezen, pomiritev med njima je mogo\xc4\x8da \xc5\xa1ele po smrti. \xc5\xbdrtev Borisovega ravnanja je posredno tudi Katarina, ki je bila mo\xc5\xbeu zanimiva kot petnajstletnica, kot odrasla \xc5\xbeenska in \xc5\xbeena, pa je dele\xc5\xbena \xc5\xa1tevilnih poni\xc5\xbeevanj in ob upiranju tudi fizi\xc4\x8dnega nasilja. Katarina je \xc5\xbertev mo\xc5\xbea, alkoholizma in lastne nemo\xc4\x8di, da bi se konstituirala kot dejaven subjekt. Boris pa ostaja ugleden politik, njegova dejanja ostajajo brez posledic, razpada dru\xc5\xbeine, katerega je povzro\xc4\x8dil, ne zaznava. Sredi\xc5\xa1\xc4\x8de drame je iskanje odgovorov na vpra\xc5\xa1anji, kaj je motiv za umor in kako pre\xc5\xbeiveti travmo po zlorabi. V ospredju je dru\xc5\xbeina, kot osnovno \xc5\xbeivljenjska celica, vanjo pa prehaja tudi javna sfera, saj dru\xc5\xbeina zrcali vrednote skupnosti znotraj katere \xc5\xbeivi in politiko svojega \xc4\x8dasa. Dru\xc5\xbebeno raven zastopajo stranske osebe, in sicer policist, in\xc5\xa1pektor, pre\xc4\x8dastiti in dr\xc5\xbeavni to\xc5\xbeilec, torej predstavniki cerkvene, izvr\xc5\xa1ne in sodne oblasti, ki se zaradi rutinsko in povr\xc5\xa1no opravljanih dol\xc5\xbenosti izka\xc5\xbeejo za neu\xc4\x8dinkovite pri odkrivanju ter re\xc5\xa1evanju te\xc5\xbeav in pri pomo\xc4\x8di \xc5\xbertvam nasilja._NEWLINE_Brina se kot deklica rada skriva v kro\xc5\xa1nji drevesa, binglja z nogami in si prepeva pesmico:\xc2\xa0\xc2\xbbRde\xc4\x8de \xc4\x8de\xc5\xa1nje rada jem, \xc4\x8drne pa \xc5\xa1e raj\xc5\xa1i, rada tudi v \xc5\xa1olo grem, vsako leto raj\xc5\xa1i. Tu nam prostor dajte za na\xc5\xa1e mlade dame\xe2\x80\xa6\xc2\xab. Avtorica drame otro\xc5\xa1ko pesem, ki najpogosteje deklicam slu\xc5\xbei za rajanje v krogu, uporabi za naslov drame, ta je v nasprotju s te\xc5\xbeko temo drame lahkoten, igriv.\n_START_SECTION_\nStruktura drame\n_START_PARAGRAPH_\nZgodba se razkriva na na\xc4\x8din, ki je blizu filmski strukturi. Dramsko besedilo je sestavljeno iz kratkih prizorov(\xc2\xbbfilmskih flash back-ov\xc2\xab), ki preskakujejo skozi razli\xc4\x8dne \xc4\x8dase iz realnega in irealnega okolja ter fragmentarno razkrivajo pretekle dogodke, ki so pripeljali do kon\xc4\x8dnega umora._NEWLINE_Realni prizori v dru\xc5\xbeinskem okolju Brinine dru\xc5\xbeine in irealni prizori iz posmrtnega \xc5\xbeivljenja, ki so lirsko in poeti\xc4\x8dno obarvani, zanje je zna\xc4\x8dilna posebna svetloba in glasba zvonov, kar je zapisano v didaskalijah._NEWLINE_Temo dru\xc5\xbeinskega spolnega nasilja v dramskem besedilu avtorica prika\xc5\xbee brez moraliziranja in anga\xc5\xbeiranosti, dogodki se zgolj odvijejo in vodijo drug v drugega. Bralec ali gledalec drame je postavljen zgolj v vlogo opazovalca ali posredno udele\xc5\xbeenca zlo\xc4\x8dina.\n_START_SECTION_\nKrstna uprizoritev\n_START_PARAGRAPH_\nDrama je bila prvi\xc4\x8d uprizorjena 9.10.2008 v MGL, re\xc5\xbeirala jo je Tijana Zinaji\xc4\x87._NEWLINE_Avtorica o izboru teme drame v pogovoru s Slavkom Pezdirjem, objavljeno v Delu, 30.oktobra 2008: \xc2\xbbZanimala sta me smrt in umor ter na to tematiko sem potem na\xc5\xa1la zgodbo. Temo sem \xc5\xbee nekaj \xc4\x8dasa nosila s seboj, zato sem jo tudi zapisala kot dovolj tehten razlog za umor. Rada i\xc5\xa1\xc4\x8dem in odpiram nove teme in tudi z zadnjo dramo sem uspela. Vedno znova me presene\xc4\x8da, kadar se s svojimi besedili dotikam tem, ki pri nas \xc5\xa1e niso bile obravnavane, saj sama v izhodi\xc5\xa1\xc4\x8dih svojega pisanja ne razmi\xc5\xa1ljam o tem. Potem pa se mi vedno postavlja vpra\xc5\xa1anje, zakaj dolo\xc4\x8dene teme \xc5\xa1e niso bile obravnavane. Zakaj be\xc5\xbeimo pred njimi? Mogo\xc4\x8de zato, ker sem \xc5\xbeenska i\xc5\xa1\xc4\x8dem drugje kot mo\xc5\xa1ki in so mi druge zadeve v \xc5\xbeivljenju pomembne ter vredne odziva. Privla\xc4\x8dijo me krivice in nevralgi\xc4\x8dne to\xc4\x8dke dramati\xc4\x8dnega, drame. Po teh zadevah je zanimivo brskati, saj si \xc4\x8desa takega v \xc5\xbeivljenju sicer ni mogo\xc4\x8de dovoliti oz. privo\xc5\xa1\xc4\x8diti.\xc2\xab'